Diari Oficial de la Generalitat Valenciana


Sumari del DOGV 7489, del 20-03-2015 (2015/2370)

ORDE 11/2015, d'11 de març, de la Conselleria de Presidència i Agricultura, Pesca, Alimentació i Aigua, per la qual es convoca la concessió de quatre beques per a la realització de pràctiques professionals, en matèria d'informàtica, a les dependències de l'esmentada conselleria, durant els exercicis de 2015 i 2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7489

Data del DOGV
:   20-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2370


Data del document
:   11-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 11/2015, d'11 de març, de la Conselleria de Presidència i Agricultura, Pesca, Alimentació i Aigua, per la qual es convoca la concessió de quatre beques per a la realització de pràctiques professionals, en matèria d'informàtica, a les dependències de l'esmentada conselleria, durant els exercicis de 2015 i 2016. [2015/2370]  
La Conselleria de Presidència i Agricultura, Pesca, Alimentació i Aigua, en el marc de la política dirigida a la millora i especialització professional de titulats universitaris, en aquelles àrees de coneixements aplicables a les competències pròpies de la Subsecretaria, entén adequat, per a completar la seua formació, acostar-los al coneixement pràctic de l'administració pública, per la qual cosa, a l'empara del que establix el Decret 132/2009, de 4 de setembre, del Consell, pel qual es regula la concessió de beques, i la Llei 38/2003, de 17 de novembre, General de Subvencions, convoca la concessió de beques perquè jóvens titulats puguen accedir a la realització de pràctiques professionals en esta matèria en les seues dependències.  
Les ajudes que es financen d'acord amb esta orde no estan subjectes a la política de control d'ajudes de l'Estat per no reunir els requisits de l'article 107 del Tractat de Funcionament de la Unió Europea, ja que no afecten la competència per raó de la qualitat del beneficiari i de l'objecte de l'ajuda.  
Per tot això, fent ús de les atribucions conferides per l'article 28 de la Llei 5/1983, de 30 de desembre, del Consell, i el Decret 89/2014, de 13 de juny, del Consell, pel qual s'aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua,  
  
  
ORDENE  
  
Primer  
Convocar la concessió, en règim de concurrència competitiva, de quatre beques, per a completar la formació de titulats universitaris, per mitjà de la realització de pràctiques professionals en matèria d'informàtica, en les dependències de la Conselleria de Presidència i Agricultura, Pesca, Alimentació i Aigua, durant els exercicis de 2015 i 2016.  
  
Segon  
Aprovar les bases que s'adjunten com a annex d'esta orde, les quals regiran en l'esmentada convocatòria.  
  
Tercer  
La dotació econòmica de les beques, tindrà un import total màxim de 49.814.28 euros (quaranta-nou mil huit-cents catorze euros amb vint-i-huit cèntims), dels quals 26.976.92 euros (vint-i-sis mil nou-cents setanta-sis euros amb noranta-dos cèntims) es finançaran amb càrrec a l'aplicació pressupostària 40.87.63.118.17.9, línia de subvenció T4002000 del Pressupost de la Generalitat per a l'exercici de 2015, i la resta, per un import de 22.837.36 euros (vint-i-dos mil huit-cents trenta-set euros amb trenta-sis cèntims) es finançaran amb càrrec a la mateixa aplicació o equivalent del pressupost de la Generalitat per a 2016.  
  
  
Contra esta orde, que esgota la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, i no podran simultaniejar ambdós procediments, i tot això sense perjuí que s'utilitze qualsevol altra via que es considere oportuna.  
  
València, 11 de març de 2015  
  
El conseller de Presidència i Agricultura, Pesca,   
Alimentació i Aigua i vicepresident del Consell  
JOSÉ CÍSCAR BOLUFER  
  
  
ANNEX I  
Bases de la convocatòria per a la concessió de quatre beques per a completar la formació de titulats universitaris en Informàtica,   
per mitjà de la realització de pràctiques professionals en les dependències de la Conselleria de Presidència i Agricultura, Pesca, Alimentació i Aigua, durant els exercicis de 2015 i 2016  
  
Primera. Objecte i àmbit de la convocatòria  
L'objecte d'esta convocatòria és la concessió de quatre beques, en règim de concurrència competitiva, que tindran per objecte complementar la formació dels i de les jóvens titulats universitaris en matèria d'Informàtica, així com en el mateix funcionament de l'administració pública valenciana, a través de la realització de pràctiques professionals en les dependències de la Conselleria de Presidència i Agricultura, Pesca, Alimentació i Aigua a València, i de les especialitats que s'enumeren a continuació:  
Dos beques de microinformàtica  
Dos beques de desenrotllament d'aplicacions informàtiques.  
  
Segona. Requisits generals dels sol·licitants  
1. Les persones que sol·liciten participar en la convocatòria hauran de reunir els requisits següents, en la data de finalització del termini de presentació de sol·licituds:  
No ser major de 35 anys.  
Estar en possessió d'una de les titulacions que a continuació s'indica, expedida o homologada per les autoritats espanyoles corresponents, i que no hagen transcorregut més de cinc anys des de la seua finalització:  
  
- Enginyeria en Informàtica.  
- Enginyeria Tècnica en Informàtica.  
- Grau en Enginyeria Informàtica  
Per a les beques de desenrotllament d'aplicacions informàtiques, la titulació d'Enginyeria Tècnica en Informàtica, es requerirà en l'especialitat de Gestió.  
No haver sigut beneficiari o beneficiària de beques de pràctiques professionals en la Generalitat per un període igual o superior a 36 mesos.  
No trobar-se incurs o incursa en les prohibicions per a obtindre la condició de beneficiari o beneficiària, establides en l'article 13 de la Llei 38/2003, de 17 de novembre, General de Subvencions.  
2. No podran optar a estes beques els qui, en el moment de publicar-se la convocatòria, ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la seua finalització.  
  
Tercera. Duració de les beques i pròrroga  
1. El període de duració de les beques serà de 12 mesos, des de la data que s'indique en la resolució de concessió. Esta resolució serà objecte de publicació en el Diari Oficial de la Comunitat Valenciana.  
  
2. El període de duració podrà prorrogar-se, sense necessitat de nova convocatòria, per un període màxim de 12 mesos addicionals, sempre que hi haja disponibilitat pressupostària i l'exercici de l'activitat que s'estiga efectuant així ho requerisca o aconselle.  
  
Quarta. Dotació econòmica individual i pagament de les beques.  
1. Les beques estan dotades cada una amb 1.000 euros bruts mensuals. Sobre estes import haurà de practicar-se la retenció corresponent a compte de l'Impost sobre la Renda de les Persones Físiques, i les altres que, si és el cas, puguen correspondre, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre.  
2. En cas de pròrroga de les beques, en el segon període la quantia pertinent serà la que resulte aplicable d'acord amb la resolució a què es referix l'article 17.1 del Decret 132/2009, de 4 de setembre, del Consell, pel qual es regula la concessió de beques.  
3. Les quantitats abonades no tindran el caràcter de salari o retribució en cap cas, sinó d'ajuda econòmica per als gastos que la beca comporta.  
4. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar els gastos derivats de l'assistència a cursos, seminaris, esdeveniments o altres activitats que, a consideració del tutor o tutora responsable de la formació, s'entenguen necessaris o convenients als propòsits d'esta. En este cas, els esmentats gastos seran rescabalats en els termes que, per al personal de la Generalitat i l'adscrit funcionalment al seu servici, establix el Decret 24/1997, d'11 de febrer del Consell, sobre indemnitzacions per raó del servici i gratificacions per servicis extraordinaris.  
  
L'aplicació d'esta normativa es referix únicament als conceptes i quanties que hagen de ser rescabalats sense que això implique una modificació en la relació jurídica del becari amb l'administració.  
5. L'import de les beques s'abonarà mensualment, després de la certificació del o de la responsable de la unitat administrativa amb rang mínim de direcció de servici, en què el becari o la becària estiga desenrotllant la seua activitat.  
  
Quinta. Termini, lloc i forma de presentació de sol·licituds.  
1. El termini de presentació de sol·licituds serà de 15 dies hàbils, comptadors a partir de l'endemà de la publicació d'esta convocatòria en el Diari Oficial de la Comunitat Valenciana. Comunitat Valenciana.  
2. Les persones aspirants a obtindre una beca presentaran la sol·licitud exclusivament per via electrònica. Per a això accediran a la seu electrònica de la Generalitat https://sede.gva.es, clicaran en l'apartat «Servicis en línia» i buscaran el tràmit de sol·licitud de beca dissenyat a este efecte.  
En este tràmit s'especificarà l'especialitat o classe de beca a què s'opta, així com el currículum, a fi de poder obtindre l'autobaremació inicial dels mèrits presentats de forma automàtica. Es presentarà una sol·licitud per cada una de les modalitats.  
En cas de presentació de més d'una sol·licitud per a una determinada convocatòria, únicament es tindrà en compte l'última presentada, i s'arxivaran les anteriors.  
3. Hi ha un correu d'assistència tècnica, generalitat\_en\_ejh@pmy.ey destinat a resoldre qualsevol problema tècnic relacionat amb la presentació electrònica de l'esmentada sol·licitud.  
4. El formulari de sol·licitud, incorpora una declaració responsable per mitjà de la qual el sol·licitant manifesta sota la seua responsabilitat que totes les dades regulades en la sol·licitud i en el currículum que adjunta són verídiques i que es troba en possessió de la documentació que així ho acredita, que queden a disposició de la Generalitat per a la seua comprovació, control i inspecció que s'estimen oportuns. Segons el que disposa l'article 71.bis de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la inexactitud, falsedat o omissió, de caràcter essencial, en qualsevol dada o manifestació en l'esmentada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria.  
5. Igualment, inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19 respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE 176, 25.07.2006).  
6. Així mateix, el formulari conté una indicació en el sentit que les dades de caràcter personal contingudes en este podran ser inclosos en un fitxer per al seu tractament pel titular responsable d'este, en l'ús de les funcions que tinga atribuïdes i en l'àmbit de les seues competències. Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE 298, 14.12.1999).  
  
7. Per a poder realitzar la presentació electrònica, el sol·licitant haurà de disposar de firma electrònica, per mitjà de certificat reconegut per a ciutadans emés per l'Agència de Tecnologia i Certificació Electrònica (www.accv.es), o del DNI electrònic.  
8. La presentació de la sol·licitud en el registre electrònic es podrà acreditar per mitjà del rebut expedit per este de manera automàtica. Es podrà recuperar este justificant de registre accedint a l'àrea personal https://www.tramita.gva.es/cdc/, apartat «Sol·licituds entregades».  
  
Als efectes del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garantix que la data i l'hora assignada en el rebut és l'hora oficial que establix el Reial Institut i Observatori de l'Armada. La recepció en dia inhàbil a la unitat corresponent s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
  
9. El sol·licitant podrà fer el seguiment de la tramitació de la beca, accedint a la seu electrònica i seleccionant el tràmit de consulta de beca creat a este efecte.  
10. La presentació de la sol·licitud per a optar a les beques, sense perjuí d'una possible impugnació, implicarà l'acceptació per la persona sol·licitant d'estes bases.  
11. Si la sol·licitud presentada en termini no reunira els requisits indicats en esta convocatòria o no fóra aportada cap documentació de l'exigida en esta, es requerirà l'interessat per a la seua esmena en el termini màxim de 10 dies hàbils, indicant-li que si no ho fera se li tindrà per desistit en la seua sol·licitud. La mencionada esmena es realitzarà també de forma electrònica seleccionant el tràmit creat a este efecte.  
  
Sexta. Barem per a avaluar els mèrits personals  
1. Els mèrits de les persones sol·licitants de cada una de les convocatòries de beques, es baremaran segons els criteris següents:  
A) Expedient acadèmic:  
La puntuació màxima en este apartat serà de 18,50 punts  
1. La puntuació assignada a l'expedient acadèmic coincidirà amb la nota mitjana ponderada, i dóna lloc a una valoració entre 5 i 10 punts.  
  
Quan la ponderació estiga realitzada amb una puntuació 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial. No obstant això, es recomana aportar certificació on conste la nota mitjana ponderada entre 5 i 10 punts.  
2. L'especialització acadèmica en matèries relacionades amb la convocatòria es valorarà entre 0 i 5 punts. Per especialització acadèmica s'entenen les assignatures relacionades amb l'objecte de la beca i es valorarà amb un màxim de 0,20 punts per assignatura.  
3. Altres títols acadèmics oficials que no constituïsquen un requisit per a la concessió. En este subapartat la puntuació màxima serà de 3 punts:  
Doctor: 2 punts.  
Altres llicenciatures: 1 punt.  
Altres diplomatures: 0,50 punts.  
4. En aquells supòsits en què la convocatòria estiguera dirigida a diplomats i llicenciats, indistintament, tindre la llicenciatura es valorarà en 0,50 punts.  
B) Coneixements de valencià:  
Només es valoraran els certificats expedits i homologats per la Junta Qualificadora de Coneixements de Valencià, d'acord amb l'escala següent i es puntuarà exclusivament el nivell més alt acreditat:  
  
Oral: 0,25 punts.  
Elemental: 0,50 punts.  
Mitjà: 0,75 punts.  
Superior: 1 punt.  
C) Coneixement d'idiomes de la Unió Europea  
1. Es valorarà cada nivell superat, d'acord amb el Marc Comú Europeu de Referència per a les Llengües, amb 0,20 punts, amb un màxim d'1 punt.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
2. En el cas que el coneixement d'un idioma s'acredite amb un títol universitari i haja sigut valorat en l'apartat A.3, no es computarà també en este apartat.  
D) Coneixements addicionals:  
La puntuació màxima en este apartat serà de 6 punts.  
1. Experiència professional relacionada directament amb l'objecte de la beca, fins a 2 punts, i es computaran 0,10 per cada mes complet treballat.  
2. Cursos de formació relacionats amb l'objecte de la beca, fins un màxim de 4 punts.  
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:  
De 200 o més hores: 3 punts.  
De 100 o més hores, 2,00 punts.  
De 75 o més hores, 1,50 punts.  
De 50 o més hores, 1,00 punt.  
De 25 o més hores, 0,50 punts.  
De 15 o més hores, 0,20 punts.  
Els centres de formació que impartisquen cursos han de ser organismes oficials o centres reconeguts.  
No es puntuaran cap cas en este subapartat ni en l'apartat C anterior els cursos de valencià i d'idiomes.  
E) Entrevista:  
Una vegada efectuada la valoració dels mèrits inclosos en les sol·licituds presentades, la comissió determinarà el nombre d'aspirants, ordenats per puntuació, als quals convoca a l'entrevista.  
La no-presentació a l'entrevista, comportarà l'exclusió de la convocatòria.  
L'entrevista es puntuarà amb un màxim de 8,40 punts.  
En l'entrevista es valoraran els coneixements en les àrees següents de coneixement, segons la classe de beca:  
Per a l'especialitat de microinformàtica:  
Arquitectura d'ordinadors personals: components, configuració. Gestió imatges  
Sistemes operatius d'ordinadors personals: Windows, Linux  
Dispositius d'impressió: configuració programari i components físics  
Programari ofimàtic: Libreoffice, Microsoft Office  
Clients de correu electrònic: Outlook, Thunderbird, correu web  
Programació de scripts, visual basic, Windows scripting host, cmd, bat  
Sistemes operatius mòbils: Android, Blackberry OS, Ios d'Apple, Windows Home, Symbian  
Dispositius de mobilitat avançada: tauletes, mòbils  
Xarxes locals: cablejat estructurat, armaris, commutadors  
Administració Windows Server: directori actiu  
Per a l'especialitat de desenrotllament d'aplicacions:  
SQL i PL/SQL  
Bases de dades Oracle i MySQL i PostgreSQL  
Frameworks de la GVA (gvNIX i gvHIDRA)  
Desenrotllament web (HTML, JavaScript, CSS, ASP, JSP)  
Programació en PHP  
Arquitectura J2EE i programació a Java  
Arquitectura 3 capes, servidors d'aplicacions (OEM), Oracle Developer Suite (forms i reports)  
Portals i gestors de continguts (Typo3, Joomla!)  
Productes de comerç electrònic (Prestashop)  
Ferramentes de Business Intelligence  
F) Altres mèrits  
Es podrà valorar fins a un màxim de 2 punts, els mèrits següents, sempre que estiguen relacionats amb l'objecte de la convocatòria i que no es troben inclosos en la resta d'apartats  
Publicacions en revistes especialitzades: fins a 1 punt.  
Cursos impartits: fins a 1 punt  
2. En cas d'empat, este es resoldrà a favor de les persones que acrediten alguna discapacitat, o que acrediten ser víctimes de violència de gènere o d'accions terroristes, o ser familiars de víctimes d'accions terroristes, per este orde.  
Sèptima. Presentació acreditativa dels mèrits  
1. A fi de reduir càrregues administratives als interessats, junt amb la sol·licitud i el currículum presentats per via electrònica no s'adjuntarà cap documentació.  
2. Els sol·licitants que hagen sigut seleccionats per a la fase d'entrevista hauran de presentar la documentació acreditativa dels mèrits detallats en el currículum en el moment de l'entrevista. Esta documentació és la següent:  
a) Titulació acadèmica requerida en la convocatòria, expedida o homologada per les autoritats espanyoles o dels altres països de la Unió Europea.  
b) Documentació acreditativa dels mèrits al·legats en el currículum.  
  
c) Documentació que acredite trobar-se en algun dels supòsits establits en l'apartat 2 de la base sexta d'esta convocatòria.  
Tots els documents seran originals o fotocòpies compulsades.  
3. Els mèrits que no siguen acreditats suficientment no seran tinguts en compte a l'efecte de la seua valoració.  
4. El compliment temporal dels mèrits s'entendrà referit a la data de finalització del termini de presentació de sol·licituds.  
5. Si en qualsevol moment del procés arriba a coneixement de la comissió avaluadora corresponent que algun dels sol·licitants no posseïx la totalitat dels requisits exigits, se li ha de requerir l'acreditació d'estos requisits. En el cas que no foren acreditats en el termini de 10 dies, quedarà exclòs del procés, amb indicació prèvia de les inexactituds o falsedats formulades pel sol·licitant.  
  
Octava. Comissió avaluadora  
1. Per a l'examen de les sol·licituds de beques es constituirà una comissió avaluadora que estarà formada per:  
Presidència: la persona titular de la secretaria general administrativa o persona que designe en la seua substitució  
Vocals:  
La persona titular del servici amb competències en matèria de recursos humans de la Presidència de la Generalitat o persona que designe en la seua substitució  
Un tècnic o una tècnic de la Direcció General de Tecnologies de la Informació que preste els seus servicis en la Presidència i/o en la Conselleria de Presidència i Agricultura, Pesca, Alimentació i Aigua, designat pel titular de la Secretaria General Administrativa, que intervinga en les qüestions de microinformàtica.  
Un tècnic o una tècnic de la Direcció General de Tecnologies de la Informació, designat per la persona titular de l'esmentada Direcció, que intervinga en qüestions de desenrotllament d'aplicacions informàtiques.  
Un tècnic o una tècnic de la Secretaria General Administrativa, designat pel seu titular, que actuarà com a secretari o secretària de la Comissió.  
2. Els membres de la comissió avaluadora podran ser assessorats pel personal tècnic o professional que es considere necessari, que podrà assistir amb veu però sense vot.  
3. La comissió avaluadora adaptarà el seu funcionament al que establix la convocatòria i en l'article 18 del Decret 132/2009, de 4 de setembre, del Consell, pel qual es regula la concessió de beques, i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Novena. Procés de selecció  
1. A la vista dels mèrits al·legats en el currículum, la comissió avaluadora els valorarà d'acord amb la informació obtinguda en l'autobaremació que s'obtindrà de forma automàtica en emplenar el currículum, i publicarà durant 10 dies la llista provisional en la seu electrònica o portal institucional de la Generalitat en Internet www.gva.es, ordenat segons la puntuació obtinguda per tots els aspirants, per a la fase d'al·legacions.  
2. Els candidats i les candidates que obtinguen la millor puntuació seran convocats per a la realització d'una entrevista en què es valorarà l'adequació dels perfils personals i professionals a les activitats a desenrotllar, d'acord amb els coneixements que per a cada una de les especialitats es descriuen en la base sexta, apartat 1, lletra E).  
  
3. Finalitzat el procés selectiu, la comissió avaluadora, en el termini de 10 dies, elaborarà una proposta de resolució que contindrà la relació de persones beneficiàries i una borsa de reserva constituïda pels aspirants que no resulten adjudicataris de les beques, prioritzada per orde de puntuació, per a cobrir les vacants que pogueren produir-se durant el període de gaudi. Així mateix, s'inclourà una relació dels aspirants i les aspirants les sol·licituds de les quals hagen sigut desestimades, i s'hi indicaran les causes que han motivat la denegació.  
  
Deu. Concessió de beques  
1. El termini màxim per a dictar i notificar la resolució sobre les sol·licituds formulades serà de tres mesos a comptar des de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació de terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.  
2. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
3. La resolució de concessió serà dictarà pel titular de la Conselleria de Presidència i Agricultura, Pesca, Alimentació i Aigua, a la vista de la proposta de la comissió avaluadora, i contindrà la relació de beneficiaris i una borsa de reserva prioritzada en funció de la puntuació obtinguda. Esta resolució es publicarà en el Diari Oficial de la Comunitat Valenciana.  
4. La publicació d'esta resolució produirà els efectes de notificació a les persones interessades, d'acord amb el que disposa els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet (www.gva.es)  
  
Onze. Drets i obligacions dels becaris i incompatibilitats  
1. Les persones beneficiàries de la beca hauran d'estar al corrent en el compliment dels seus obligacions tributàries i amb la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que establix l'article 14.1.e de la Llei 38/2003, General de Subvencions, i per a això autoritzaran expressament a l'Administració per a la seua obtenció directa en subscriure el model de sol·licitud.  
2. Les persones beneficiàries de les beques estan obligades a incorporar-se al departament que se'ls indique en el termini establit, a realitzar l'activitat que ha motivat la concessió durant el període de gaudi i a guardar el secret degut i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la mateixa convocatòria.  
  
3. Les persones beneficiàries estan obligades a acceptar la concessió de la beca i a renunciar a qualsevol altra beca simultània en tot o en part que es gaudi.  
4. Per mitjà de l'acceptació de les bases de la convocatòria, els becaris cedixen gratuïtament i de forma indefinida els resultats obtinguts com a conseqüència del desenrotllament de les beques, així com la memòria final, si és el cas, a la Conselleria de Presidència i Agricultura, Pesca, Alimentació i Aigua, que es reserva el dret a la seua publicació i utilització, llevat que la normativa aplicable al cas dispose una altra cosa.  
5. Durant el període de gaudi de les beques, les persones beneficiàries hauran d'exercir les pràctiques en horari màxim de 30 hores setmanals, que es distribuiran de la forma en què s'organitze per part del tutor o tutora de l'òrgan que exercisca la tutela.  
  
Dotze. Obligacions de l'entitat concedent  
Són obligacions de la Conselleria de Presidència i Agricultura, Pesca, Alimentació i Aigua, en relació amb les beques concedides d'acord amb estes bases:  
a) Proporcionar el suport necessari i facilitar la utilització dels mitjans, instruments i equips que resulten precisos per al normal exercici de l'activitat objecte d'esta beca.  
b) Designar un tutor o tutora que coordinarà i orientarà les activitats a realitzar pels becaris, assignarà les funcions a realitzar en el curs de les seues pràctiques, realitzarà en seguiment i suport necessari, i resoldrà els dubtes que puguen sorgir, i avaluarà el seu aprofitament.  
c) Vetlar pel desenrotllament adequat del programa de formació.  
d) Expedir el corresponent certificat d'aptitud i aprofitament a favor del becari o becària, després de la finalització del termini de la beca i després d'informe favorable del tutor o tutora.  
e) Tramitar l'alta en el Règim General de la Seguretat Social i efectuar les corresponent cotitzacions, en aplicació del que disposa el Reial Decret 1493/2011, de 24 d'octubre, pel qual es regulen els termes i les les condicions d'inclusió en el Règim General de la Seguretat Social de les persones que participen en programes de formació.  
  
  
Tretze. Situacions de les persones beneficiàries de les beques i règim d'incompatibilitats  
1. Les beques objecte d'esta convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del desenrotllament normal d'esta. La infracció d'esta regla deixarà sense efecte la beca adjudicada, amb audiència prèvia a la persona interessada.  
2. Quan el beneficiari o la beneficiària de la beca siga personal de la Generalitat, quedarà en la situació administrativa que pertoque, d'acord amb la normativa vigent en matèria de funció pública.  
3. Quan el beneficiari o la beneficiària de la beca no mantinga cap relació amb la Generalitat, la condició i aprofitament de la beca no implicarà cap vinculació laboral o administrativa amb la Generalitat.  
  
  
Catorze. Suspensió de la beca  
1. En els supòsits en què, per raó de part, adopció o acolliment, s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.  
2. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
3. En ambdós casos, la situació haurà d'acreditar-se per mitjà dels certificats oficials corresponents i es comunicarà al tutor o tutora de la persona beneficiària.  
  
Quinze. Facultats d'interpretació i incidències  
1. Es delega en la persona titular de la subsecretaria, perquè dicte les resolucions i instruccions necessàries per a l'aplicació i interpretació d'esta orde, així com per a resoldre tant els dubtes com els conflictes que pogueren plantejar els becaris i les becàries en l'exercici de la seua funció, o les unitats administratives que els tutelen, i les incidències que es produïsquen durant el període de gaudi de les beques, amb audiència prèvia de l'interessat o de la interessada.  
2. La renúncia a la beca suposarà la pèrdua de tots els drets inherents a esta i, per tant, el seu import deixarà de percebre's a partir d'eixe moment.  
3. En cas de produir-se alguna renúncia a la beca concedida, la Conselleria de Presidència i Agricultura, Pesca, Alimentació i Aigua procedirà a cobrir les vacants que pogueren produir-se, i es servirà per a això de la borsa de reserva que resulte del procediment de selecció prèviament efectuat i en l'orde establit en esta.  
  
Setze. Pèrdua del dret al cobrament i reintegrament  
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, General de Subvencions.  
2. Escarà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els supòsits següents, i garantint, en tot cas, el dret d'audiència a la persona interessada:  
a) Quan es destine la quantitat percebuda a altres fins diferents de l'objecte de l'ajuda.  
b) Quan s'incórrega en algun dels casos d'incompatibilitat de la beca establits en la base desena.  
3. En la tramitació dels procediments es garantirà en tot cas el dret d'audiència a la persona interessada.